**MENZAKÁRTYA RENDSZER**

Az óvodákban 2022. szeptember 1-től új menzakártya rendszer segíti az intézményi étkeztetést. Az új menzakártya rendszer lényege, hogy a szülők egy internetes felületen intézhetik gyermekük számára az étkezések megrendelését és lemondását.

A rendszer elérhetősége: https://rakosmente.e-menza.hu
A rendszer használatához nincs szükség külön program telepítésére: a felület használatához csupán böngészőprogram kell (pl. Chrome, Firefox vagy Internet Explorer), akár egy „okostelefonról” is elérhető az oldal.

FELHÍVJUK A FIGYELMÜKET, AZ ÉTKEZÉSEK MEGRENDELÉSÉT ÉS LEMONDÁSÁT A SZÜLŐNEK KELL VÉGEZNIE, több gyermek esetén mindegyikre, függetlenül attól, hogy a gyermek ingyenesen étkezik (jövedelem alapján, nagycsaládos kedvezmény alapján, tartós beteg, vagy egy családtag tartós beteg, rendszeres gyermekvédelmi kedvezményben részesül, nevelésbe vett gyermek), vagy fizet az étkeztetésért.
A szolgáltató az E-Menzában regisztrált és megrendelt étkezések adagszámát veszi figyelembe és a megrendelés alapján szállítja ki az ételt. Amennyiben az étkezés megrendelése nem történik meg, úgy az adott hónapban az intézményben nem biztosított a gyermek ellátása!
Az étkezéseket a következő napra (napokra) vonatkozóan minden munkanap 8:30-ig lehet lemondani.

1997. évi XXXI. törvény szerint a szülő az alábbi jogcímeken veheti igénybe gyermeke után a 100%-os normatív kedvezményt, azaz az óvoda ingyenes étkezést biztosít, ha a gyermek:

* rendszeres gyermekvédelmi kedvezményben részesül,
* tartósan beteg vagy fogyatékos,
* családjában tartósan beteg vagy fogyatékos gyermeket nevelnek,
* családjában három vagy több gyermekeket nevelnek
* nevelésbe vételét rendelte el a gyámhatóság, vagy
* a családjában az egy főre jutó havi jövedelem nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett, azaz a nettó összegének 130%-át.

A normatív kedvezmény igénybevételéhez a szülőnek a 328/2011. (XII. 29.) Korm. rendelet **6. melléklete szerint nyilatkozatot kell benyújtania** az intézményvezető felé. Igényüket az óvodatitkárnak kell jelezni, aki biztosítja a benyújtáshoz szükséges nyomtatványt.

A normatív kedvezmény iránti igény - kivéve a rendszeres gyermekvédelmi kedvezményt - a nyilatkozat megtételét **követő hónap első napjától** kerül érvényesítésre.

A rendszeres gyermekvédelmi kedvezményben részesülő gyermek után a normatív kedvezmény a határozat kiadásának kezdő napjától érvényes.

Az igazolásokat, nyilatkozatokat és kérelmeket az óvodavezetőnek / óvodatitkárnak kell benyújtani.
*Az étkezési térítési díjkedvezményre jogosító iratok lejárati határidejének figyelemmel kísérése a szülő feladata!*